बैंकाक: भारत ने शानदार प्रदर्शन जारी रखा और चार मुक्केबाजों ने यहां एशियाई युवा चैम्पियनशिप के दूसरे दिन क्वार्टरफाइनल में प्रवेश किया. सुदीप कुमार (52 किग्रा), अंकित कुमार (60 किग्रा), नवीन बूरा (69 किग्रा) और मोहम्मद इताश खान (56 किग्रा) ने शुरुआती बाउट में जीत दर्ज कर अंतिम आठ में जगह बनाई. सुदीप रिंग में उतरने वाले पहले मुक्केबाज रहे और उन्होंने बिना किसी समस्या के इराक के इस्कंदर याहया हुशाम को पस्त कर दिया. अब वह जापान के नाकागाकी रूयुतारो से भिड़ेंगे.